विद्यालय सञ्चालन गर्न अभिभावक संघको माग
नेपाल राष्ट्रिय अभिभावक संघले शिक्षक आन्दोलनका कारण बन्द विद्यालय सञ्चालन गर्न माग राखेको छ । संघका अध्यक्ष कोषबहादुर जिसीले शुक्रबार विज्ञप्ति जारी गरेर विद्यालय सञ्चालनको पहलकदमी लिन सरकारसँग माग राखेका हुन् ।
काठमाडौँ — नेपाल राष्ट्रिय अभिभावक संघले शिक्षक आन्दोलनका कारण बन्द विद्यालय सञ्चालन गर्न माग राखेको छ । संघका अध्यक्ष कोषबहादुर जिसीले शुक्रबार विज्ञप्ति जारी गरेर विद्यालय सञ्चालनको पहलकदमी लिन सरकारसँग माग राखेका हुन् ।‘राज्यको अभिभावकत्व ग्रहण गर्न सरकार शिक्षक आन्दोलनको विषयमा गम्भीर भई अविलम्ब वार्ताको माध्यमबाट शिक्षकका मागहरुको सम्बन्धमा यथोचित सम्बोधन गरी समस्याको समाधान निकाली विद्यालय सुचारु गर्ने गराउने कार्यको पहल कदमी गरियोस्,’ विज्ञप्तिमा भनिएको छ ।बुधबारदेखि देशभरका सामुदायिक विद्यालयका शिक्षकहरुले काठमाडौंकेन्द्रित सडक आन्दोलन गर्दा २७ हजार विद्यालयको साढे ५३ लाख विद्यार्थीको पठनपाठन अवरुद्ध बनेको छ । शिक्षा विधेयकमा असन्तुष्टि जनाउँदै नेपाल शिक्षक महासंघले आन्दोलनको घोषणा गरेको हो । सरकार र महासंघबीच बिहीबारदेखि पटक-पटक औपचारिक-अनौपचारिक वार्ता र छलफल जारी रहे पनि निष्कर्ष भने निस्कन सकेको छैन ।